text: РЕГЛАМЕНТ ЗА ИЗПЪЛНЕНИЕ (ЕС) № 780/2012 НА КОМИСИЯТА
  от 28 август 2012 година
  за определяне на коефициенти на разпределение за годините 2012-2017 за участието на Съюза в помощта за групите производители в сектора на плодовете и зеленчуците, посочена в член 103а от Регламент (ЕО) № 1234/2007 на Съвета, по отношение на плановете за признаване, за които са направени уведомления до 1 юли 2012 г.
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
  като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 47, параграф 4 от него,
  като има предвид, че:
  (1)
  С Регламент за изпълнение (ЕС) № 543/2011 се предвижда таван за разходите, финансирани от Европейския фонд за гарантиране на земеделието („участие на Съюза“) по отношение на помощта, предвидена в член 103а, параграф 1 от Регламент (ЕО) № 1234/2007, и се създава система за уведомяване, в рамките на която държавите членки информират Комисията относно финансовите последици на временно приетите планове за признаване.
  (2)
  В член 47, параграф 4, втора алинея от Регламент за изпълнение (ЕС) № 543/2011 се изисква Комисията да определи коефициенти на разпределение въз основа на уведомленията, направени от държавата членка в съответствие с член 38, параграф 4 от същия регламент, и да определи общото налично участие на Съюза по държави членки за всяка година.
  (3)
  Въз основа на информацията, съобщена от държавите членки до 1 юли 2012 г. в съответствие с член 38, параграф 4 от Регламент за изпълнение (ЕС) № 543/2011, става ясно, че за годините 2012 и 2013 общата сума на поисканото участие на Съюза е надвишила максималния размер, определен в член 47, параграф 4, първа алинея от посочения регламент, и че за годините 2014-2017 поисканата обща сума не е достигнала максималния размер. Съответно за годините 2012 и 2013 трябва да се определи коефициент на разпределение, по-нисък от 100 %, а за годините 2014-2017 - коефициент на разпределение в размер на 100 %.
  (4)
  С цел да се гарантира ефективното управление на мярката настоящият регламент следва да влезе в сила в деня на публикуването му,
  ПРИЕ НАСТОЯЩИЯ РЕГЛАМЕНТ:
  Член 1
  Въз основа на уведомленията, направени от държавите членки до 1 юли 2012 г. в съответствие с член 38, параграф 4 от Регламент за изпълнение (ЕС) № 543/2011, коефициентите на разпределение и полученото в резултат общо налично участие на Съюза по държави членки за годините 2012-2017 са посочени в приложението към настоящия регламент.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 28 август 2012 година.